**DELEĢĒŠANAS LĪGUMS**

Daugavpilī 2024.gada \_\_.\_\_\_\_\_\_\_\_\_\_

**Daugavpils valstspilsētas pašvaldība**, reģistrācijas Nr.90000077325, turpmāk – **Pašvaldība**, kuru, pamatojoties uz Pašvaldību likuma 17.panta trešās daļas 5.punktu, pārstāv domes priekšsēdētājs Andrejs Elksniņš, no vienas puses, un

 **SIA “Daugavpils zobārstniecības poliklīnika”**, reģistrācijas Nr.41503007355, tās valdes locekļa Vaclava Jasvina personā, kurš rīkojas uz statūtu pamata, turpmāk arī – **Sabiedrība**, no otras puses, abas kopā sauktas – Puses,

**ņemot vērā, ka:**

* Pašvaldībai ir pienākums pildīt savas autonomās funkcijas, organizēt Pašvaldību likumā noteikto autonomo funkciju izpildi, lemt par kārtību, kādā izpildāmas autonomās funkcijas, kā arī tiesības, pildot savas funkcijas, dibināt kapitālsabiedrības, tajā skaitā izveidojot ārstniecības iestādes, un ieguldīt tajās savus līdzekļus, kā arī deleģēt atsevišķus pārvaldes uzdevumus, kuru izpilde ietilpst Pašvaldības kompetencē,
* saskaņā arPašvaldību likuma 4.panta pirmās daļas 6.punktu, pašvaldības autonomās funkcijas ir gādāt par iedzīvotāju veselību — īstenot veselīga dzīvesveida veicināšanas pasākumus un organizēt veselības aprūpes pakalpojumu pieejamību,
* Sabiedrība ir Pašvaldības dibināta veselības aprūpes kapitālsabiedrība, kurā Pašvaldībai pieder 100,00% kapitāla daļu. Sabiedrība ir reģistrēta ārstniecības iestāžu reģistrā un atbilst normatīvajos aktos noteiktajām obligātajām prasībām ārstniecības iestādēm un to struktūrvienībām,
* ar Pašvaldības domes 27.05.2021. lēmumu Nr.326 “Par Daugavpils pilsētas pašvaldības līdzdalības pārvērtēšanu kapitālsabiedrībās” ir saglabāta Pašvaldības līdzdalība Sabiedrībā un noteikts Sabiedrības vispārējais stratēģiskais mērķis: „Nodrošināt veselības aprūpes pakalpojumu pieejamību Daugavpils pilsētā”,
* Pašvaldība ar 2024.gada \_\_.jūnija domes lēmumu Nr.\_\_\_\_ „Par deleģēšanas līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika”” nolēma noslēgt deleģēšanas līgumu ar Sabiedrību,

**pamatojoties uz** Valsts pārvaldes iekārtas likuma 40.panta pirmo un otro daļu, 41.panta pirmo daļu, 42.panta pirmo daļu, 43.panta otro daļu, 43.1 panta pirmo daļu, Pašvaldību likuma 4.panta pirmās daļas 6.punktu, 4.panta otro daļu, 7.pantu, 10.panta pirmo daļu, 10.panta pirmās daļas 19.punktu, Daugavpils valstspilsētas pašvaldības domes 27.07.2023. saistošo noteikumu Nr.8 „Daugavpils valstspilsētas pašvaldības nolikums” 6.7.apakšpunktu,

Puses noslēdz šādu deleģēšanas līgumu, turpmāk – Līgums:

**1. Līguma priekšmets**

1.1. Pašvaldība deleģē Sabiedrībai un Sabiedrība apņemas Līgumā noteiktajā kārtībā un apjomā nodrošināt šādus Pašvaldības kompetencē ietilpstošus valsts pārvaldes uzdevumus (turpmāk kopā – Uzdevumi), kas izriet no Pašvaldību likuma 4.panta pirmās daļas 6.punkta:

1.1.1. veselības aprūpes pakalpojumu sniegšanu zobārstniecības jomā.

1.2. Sabiedrībai nav tiesību ar šo Līgumu tai deleģētos Uzdevumus pilnībā vai daļēji deleģēt tālāk trešajām personām.

**2.** **Uzdevumu izpildes kārtība**

2.1. Izpildot Uzdevumus, Sabiedrība:

2.1.1. nodrošina profesionālu, drošu, kvalitatīvu, efektīvu un normatīvo aktu prasībām atbilstošu Uzdevumu izpildi;

2.1.2. slēdz līgumu ar Nacionālo veselības dienestu (turpmāk – NVD) par valsts apmaksāto veselības aprūpes pakalpojumu sniegšanu zobārstniecības jomā, kā arī Uzdevumu ietvaros, ja tādējādi netiek traucēta ar NVD noslēgtā līguma izpilde, sniedz arī maksas veselības aprūpes pakalpojumus zobārstniecības jomā (turpmāk – Maksas pakalpojumi);

2.1.3. pastāvīgi nodrošina obligāto prasību ārstniecības iestādēm ievērošanu, uztur, atjauno un uzlabo normatīvajos aktos noteiktajām prasībām atbilstošas Uzdevumu izpildei nepieciešamās medicīniskās tehnoloģijas (iekārtas), aprīkojumu un telpu labiekārtojumu, kā arī nodrošina atbilstošas kvalifikācijas speciālistus, kas spēj nodrošināt Uzdevumu izpildi;

2.1.4. nodrošina Sabiedrības tīmekļa vietnē [www.zobi.daugavpils.lv](http://www.zobi.daugavpils.lv) informāciju par Līgumu, Līguma ietvaros Sabiedrības sniegtajiem valsts un Pašvaldības apmaksātajiem un Maksas veselības aprūpes pakalpojumiem zobārstniecības jomā (aktualitātes, pakalpojumu veidi, speciālisti, pieņemšanas laiki, Maksas pakalpojumu cenrādis). Papildus Sabiedrība komunikāciju ar sabiedrību par Uzdevumu izpildi nodrošina ar plašsaziņas līdzekļu un sociālo tīklu starpniecību, kā arī sniedzot informāciju bukletos, informācijas stendos un publicitātes pasākumos;

2.1.5. ne retāk kā reizi gadā veic pacientu (klientu) aptauju par Uzdevumu ietvaros sniegto veselības aprūpes pakalpojumu zobārstniecības jomā kvalitāti;

2.1.6. organizē un atbalsta veselību veicinošus pasākumus (Pasaules Veselības organizācijas aktuālās dienas, lekcijas, tematiskās publikācijas), kas ir vērsti uz cilvēka vispārējās veselības uzlabošanu un stiprināšanu;

2.1.7.  slēdz Uzdevumu izpildes nodrošināšanai nepieciešamos līgumus.

2.2. Sabiedrība veic nepieciešamos pasākumus un piesaista finanšu līdzekļus, t.sk. Eiropas Savienības fondu finansējumu, lai nodrošinātu kvalitatīvu veselības aprūpes pakalpojumu zobārstniecības jomā sniegšanu.

2.3. Sabiedrībai atbilstoši Sabiedrības darbības specifikai, materiāltehniskajam un cilvēkresursu nodrošinājumam Uzdevumu ietvaros ir tiesības piedalīties NVD izsludinātajās veselības aprūpes atlases procedūrās, lai nodrošinātu pieejamību pēc iespējas plašākam valsts apmaksāto veselības aprūpes pakalpojumu klāstam zobārstniecības jomā.

2.4. Ja Sabiedrība nevar nodrošināt pienācīgu un savlaicīgu Uzdevuma izpildi atbilstoši Līguma noteikumiem, tā nekavējoties, bet ne vēlāk kā septiņu dienu laikā par to rakstveidā informē Pašvaldību, lai vienotos par turpmāku Līguma izpildi.

**3.** **Uzdevumu izpildes kvalitātes novērtējuma kritēriji**

3.1. Sabiedrības darbību Uzdevumu izpildē Pašvaldība novērtē pēc šādiem kritērijiem:

3.1.1. pieejamo pakalpojumu daudzveidība un sniegto pakalpojumu skaits pa pakalpojumu veidiem un finansējuma veidiem (izvērtējums dinamikā);

3.1.2. pakalpojumu saņēmēju apmierinātība ar pakalpojumu kvalitāti (pacientu apmierinātības aptauju rezultāti, pamatoto sūdzību skaits);

3.1.3. veiktie pasākumi veselības aprūpes kvalitātes un pieejamības uzlabošanai;

3.1.4. veiktie ieguldījumi veselības aprūpes pakalpojumu sniegšanai nepieciešamajās medicīniskās tehnoloģijās (iekārtās), aprīkojumā un telpu labiekārtojumā;

3.1.5. informācijas pieejamība par Uzdevumu ietvaros sniegtajiem veselības aprūpes pakalpojumiem zobārstniecības jomā (informācijas veidi, saturs, tīmekļa vietnes [www.zobi.daugavpils.lv](http://www.zobi.daugavpils.lv) apmeklētāju skaits);

3.1.6. savlaicīgu kvalitatīvu pārskatu u. c. pieprasītās informācijas iesniegšana Pašvaldībai (saturs, iesniegšanas termiņš).

3.2. Sabiedrības darbības rezultātus Līguma izpildē Pašvaldība novērtē reizi gadā.

**4. Finanšu un citu resursu Uzdevumu izpildei piešķiršanas noteikumi**

4.1.  Finansējumu Uzdevumu izpildei veido:

4.1.1. saņemtais finansējums no valsts budžeta līdzekļiem līgumā ar NVD noteiktajā apjomā – Līguma 1.1.1. apakšpunktā noteikto uzdevumu izpildei.

4.1.2.  Pašvaldības budžeta finansējums Līguma 1.1.1. apakšpunktā noteikto uzdevumu izpildei:

4.1.2.1. līdzfinansējums Eiropas Savienības fondu projektu īstenošanai;

4.1.2.2. investīcijas Uzdevumu izpildē izmantotajos nekustamajos īpašumos – ēku (būvju) atjaunošanas vai pārbūves darbiem;

4.1.2.3. cits Pašvaldības budžeta finansējums;

4.1.3. pacienta līdzmaksājums;

4.1.4. ieņēmumi no Maksas pakalpojumiem un citas Sabiedrības komercdarbības;

4.1.5. Eiropas Savienības fondu līdzekļi;

4.1.6. ziedojumi un dāvinājumi;

4.1.7. cits finansējums, kas ir nepieciešams Uzdevumu izpildei.

4.2. Pakalpojumu maksas apmēra noteikšana un apstiprināšana:

4.2.1.  pakalpojumu veidus un apjomus, kuri tiek apmaksāti no valsts budžeta līdzekļiem, samaksas kārtību par minētajiem pakalpojumiem, kā arī iedzīvotāju kategorijas, kuras atbrīvotas no pacienta līdzmaksājuma, nosaka saskaņā ar normatīvajiem aktiem, atbilstoši kuriem NVD slēdz līgumu ar Sabiedrību;

4.2.2. Maksas pakalpojumu noteikšanas un apstiprināšanas kārtību, kā arī atbrīvojumus privātpersonām nosaka Pašvaldības dome. Sabiedrības valde, izstrādājot Maksas pakalpojumu noteikšanas un apstiprināšanas kārtību, piemēro Pašvaldības metodiskos norādījumus maksas pakalpojumu sniegšanas noteikšanā un cenu aprēķināšanas principiem Daugavpils valstspilsētas pašvaldības kapitālsabiedrībās;

4.2.3. saņemto atlīdzību par Maksas pakalpojumiem Sabiedrība izmanto savas darbības nodrošināšanai un Uzdevumu izpildei (medicīnas iekārtu un aprīkojuma iegāde, ieguldījumi telpu labiekārtojumā, ēku (būvju) apsaimniekošana, darbinieku kvalifikācijas celšana, saimnieciskās darbības nodrošināšana, darbinieku materiālajai stimulēšanai un sociālo garantiju paaugstināšanai).

4.4. Sabiedrība nodrošina informācijas par Līguma izpildes ieņēmumiem un izdevumiem iekļaušanu tās kārtējā gada budžetā, kā arī nodrošina ar Līguma izpildi saistīto ieņēmumu un izdevumu kontroli un uzskaiti.

4.5. Pašvaldības atbalsts Līguma izpildei, kas kvalificējas valsts atbalsta pazīmēm, tiek sniegts saskaņā ar Eiropas Komisijas 20.12.2011. lēmumu 2012/21/ES par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

**5. Sabiedrības darbības uzraudzība**

5.1.  Sabiedrība attiecībā uz Līgumā noteikto Uzdevumu izpildi atrodas Pašvaldības pārraudzībā.

5.2. Pašvaldības iestādes „Daugavpils pašvaldības centrālā pārvalde” Juridiskā departamenta Kapitālsabiedrību pārraudzības nodaļa (turpmāk – Nodaļa) kā atbildīgā struktūrvienība kontrolē šā Līguma izpildi un nodrošina Līgumā noteikto Uzdevumu izpildes uzraudzību, t.sk. Nodaļa:

5.2.1. ir tiesīga papildus jau Līgumā noteiktajiem pārskatiem pieprasīt no Sabiedrības jebkāda veida informāciju par Uzdevumu izpildi, tai skaitā finanšu izlietojumu un tā pamatotību;

5.2.2. apkopo un izvērtē Sabiedrības iesniegtos pārskatus un informāciju;

5.2.3. sniedz norādījumus un ieteikumus Sabiedrībai Uzdevumu izpildes nodrošināšanai un uzlabošanai;

5.2.4. izvērtē un sniedz atzinumu par Sabiedrības plānoto ikgadējo investīciju lietderīgumu Uzdevumu izpildei nepieciešamo medicīnisko tehnoloģiju (iekārtu) vai aprīkojuma iegādei un telpu labiekārtojumam veselības aprūpes pakalpojumu kvalitātes un pieejamības uzlabošanai;

5.2.5. īsteno citas tiesības un pienākumus, kas izriet no Līguma, atbilst Nodaļas kompetencei un ir nepieciešami pārraudzības nodrošināšanai.

 5.3. Sabiedrībai ir pienākums ievērot Nodaļas norādījumus un ieteikumus, kas vērsti uz Uzdevumu izpildes nodrošināšanu atbilstoši normatīvo aktu prasībām.

**6.** **Pārskatu sniegšanas kārtība**

6.1. Sabiedrībai ir pienākums reizi gadā līdz nākamā gada 1.maijam sniegt Nodaļai Pārskatu par Līguma izpildi, kas ietver sevī informāciju par pakalpojumu apjomu dinamikā, finanšu resursu izlietojumu, pacientu (klientu) apmierinātības analīzi un investīciju plāna izpildi.

6.2. Nodaļai ir tiesības nepieciešamības gadījumā pieprasīt Sabiedrībai sniegt jebkuru ar Līguma izpildi saistītu informāciju. Šādā pieprasījumā Nodaļa norāda nepieciešamo informācijas apjomu un informācijas iesniegšanas termiņu, kurš nevar būt mazāks par 7 (septiņām) darba dienām.

**7.** **Pušu atbildība un nepārvarami apstākļi**

7.1. Pašvaldība atbild par tās funkciju, kurā ietilpst Uzdevumi, izpildi kopumā un no sava budžeta atlīdzina zaudējumus un personisko kaitējumu, kas nodarīts trešajai personai.

7.2. Sabiedrība atlīdzina Pašvaldībai visus zaudējumus un izdevumus, kas Pašvaldībai radušies Sabiedrības prettiesiskas darbības vai bezdarbības, kā arī no Līguma izrietošo neizpildītu vai nepienācīgi izpildītu saistību rezultātā.

7.3. Puses nav atbildīgas par daļēju vai pilnīgu saistību neizpildi nepārvaramas varas gadījumos.  Par nepārvaramu varu tiek uzskatīts jebkurš notikums, kas nav atkarīgs no Pušu gribas, tieši attiecas uz Līguma izpildi un kura iestāšanos neviena no Pusēm neparedzēja un nevarēja paredzēt.  Puses pēc iespējas ātrāk brīdina viena otru par nepārvaramas varas apstākļu iestāšanos, pievienojot apliecinošus dokumentus, ja nepieciešams, un vienojas par Uzdevumu izpildes atlikšanu vai Līguma izbeigšanas noteikumiem.

**8. Līguma stāšanās spēkā, darbības termiņš, grozījumu veikšana un izbeigšana**

8.1. Līgums stājas spēkā ar tā abpusējas parakstīšanas brīdi un ir noslēgts uz 10 (desmit) gadiem.

8.2. Puses, savstarpēji vienojoties, ir tiesīgas izdarīt grozījumus Līgumā, ja par to pieņemts attiecīgs Pašvaldības domes lēmums un saņemts Vides aizsardzības un reģionālās attīstības ministrijas saskaņojums. Līguma grozījumi stājas spēkā pēc abpusējas Līguma grozījumu parakstīšanas un kļūst par Līguma neatņemamu sastāvdaļu.

8.3. Ar priekšlikumiem par Līguma grozījumiem Puses viena otru iepazīstina ne vēlāk kā divus mēnešus pirms grozījumu izdarīšanas.

8.4. Katra Puse var vienpusēji uzteikt Līgumu pirms termiņa, rakstveidā brīdinot par to otru Pusi sešus mēnešus iepriekš.

8.5. Katra Puse var uzteikt Līgumu, neievērojot Līguma 8.4.punktā minēto uzteikuma termiņu, ja:

8.5.1. otra Puse rupji pārkāpj Līguma noteikumus;

8.5.2. pastāv svarīgs iemesls, kas neļauj turpināt Līguma attiecības.

8.6. Līgumu uzsaka, ja vairs nepastāv tā noslēgšanas pamatnoteikumi vai speciālie deleģēšanas nosacījumi saskaņā ar Valsts pārvaldes iekārtas likuma normām.

8.7. Līguma izbeigšanās gadījumā Puses nodrošina Uzdevumu izpildes nepārtrauktību, par to atsevišķi rakstiski vienojoties.

 **9. Citi noteikumi**

9.1. Visus strīdus un domstarpības, kas rodas Līguma izpildes laikā, kā arī sakarā ar Līguma izbeigšanu, Puses risina savstarpējo sarunu ceļā. Strīdi un domstarpības, par kurām nav panākta vienošanās sarunu ceļā, tiek izskatīti normatīvajos aktos noteiktajā kārtībā.

9.2. Kādam no Līguma noteikumiem zaudējot spēku normatīvo aktu izmaiņu gadījumā, Līgums nezaudē spēku tā pārējos noteikumos. Šādā gadījumā Pusēm ir pienākums piemērot Līgumu atbilstoši spēkā esošajiem normatīvajiem aktiem.

9.3. Līgums sastādīts 2 (divos) eksemplāros, kuriem ir vienāds juridiskais spēks, no kuriem viens eksemplārs Pašvaldībai, bet otrs – Sabiedrībai.

**10. Pušu paraksti un rekvizīti**

|  |  |
| --- | --- |
| **Pašvaldība:**    | **Sabiedrība:**  |
| **Daugavpils valstspilsētas pašvaldība** Reģ. Nr.90000077325Krišjāņa Valdemāra iela 1, Daugavpils, LV-5401 | **SIA “Daugavpils zobārstniecības poliklīnika”** Reģ. Nr.41503007355, Lāčplēša iela 12, Daugavpils, LV-5401 |
| Domes priekšsēdētājs \_\_\_\_\_\_\_\_\_\_\_\_\_                                          *(A.Elksniņš)*    | Valdes loceklis \_\_\_\_\_\_\_\_\_\_\_\_\_\_\_                              *(V.Jasvins)*   |